Дело C‑601/13
Ambisig — Ambiente e Sistemas de Informação Geográfica SA
срещу
Nersant — Associação Empresarial da Região de Santarém
и Núcleo Inicial — Formação e Consultoria Lda
(Преюдициално запитване, отправено от Supremo Tribunal Administrativo)
„Преюдициално запитване — Директива 2004/18/ЕО — Обществени поръчки за услуги — Развитие на процедурата — Критерии за възлагане на обществени поръчки — Квалификация на персонала, определен за изпълнение на обществените поръчки“
Резюме — Решение на Съда (пети състав) от 26 март 2015 г.
Сближаване на законодателствата — Процедури за възлагане на обществени поръчки за строителство, доставки и услуги — Директива 2004/18 — Възлагане на обществени поръчки — Критерии за възлагане — Особени характеристики и заслуги на отделните оферти — Професионални умения на членовете на екипа на оферент — Допустимост
(член 53, параграф 1, буква а) от Директива 2004/18 на Европейския парламент и на Съвета)
За възлагането на обществена поръчка за доставка на услуги от интелектуален характер по обучение и консултиране, член 53, параграф 1, буква а) от Директива 2004/18 относно координирането на процедурите за възлагане на обществени поръчки за строителство, доставки и услуги допуска възлагащият орган да определя критерий, позволяващ оценката на качеството на екипите, конкретно предложени от оферентите за изпълнение на поръчката, който отчита състава на екипа, опита и биографиите на членовете му. Всъщност качеството на изпълнение на дадена обществена поръчка може да зависи по определящ начин от професионалните умения на персонала, на който е възложено изпълнението ѝ, какъвто е случаят, когато престацията, предмет на обществената поръчка, е от интелектуален характер и е свързана с обучителни и консултантски услуги. Когато такава обществена поръчка се изпълнява от екип, определящи за оценката на професионалните умения на този екип са именно квалификацията и опитът на членовете му. Това качество може да бъде присъща характеристика на офертата и свързано с предмета на обществената поръчка съгласно посочената разпоредба от Директива 2004/18, така че то може да бъде включено като критерий за възлагане в обявлението за възлагане на обществена поръчка или в съответната техническа спецификация.
(вж. точки 31 и 33—35 и диспозитива)